钦定古今图书集成/理学汇编/学行典/第058卷 > 徐三重庸斋日记 > 《天秩有礼赋》〈有序〉宋·陈普
## 钦定古今图书集成/理学汇编/学行典/第058卷 > 徐三重庸斋日记 > 《天秩有礼赋》〈有序〉宋·陈普

先儒曰：“天专言之，则道也。” 又曰：“天即理也。” 夫以形体而言，谓之天，以主宰而言，谓之帝，其实即一自然之道体也。秩者，品位之次序也。朱子曰：礼之为体虽严，而皆出于自然之理，所谓天秩有礼者也。礼者，圣人之所制，而实皆天则之当然，天理之自然，天道之本然，圣人不过循之而已。舜之无为，禹之无事，文王之“不知不识” ，“顺帝之则” ，皆此事也。有者，天理之所本有，当有人心之同然，非本无此理，而独出于圣人之所作为者也。

夫礼即道妙，体居用先，非人为而始有，皆天秩之当
然。莫高覆帱之形，一原从出。实叙节文之礼，万善皆
全。闻之帝则之中，无在不然。王道之行，以斯为美。灿
然截然，和以为贵。主是张是，命之不已。礼之秩也，岂
独出于圣人性所有焉？一皆本于自然主宰，为帝性
情。曰“乾心”，则人心之妙体，皆道体之全不已。文王常
在左右，何言孔子初无后先？礼之制也，初不在我；理
之因也，皆自于天。天矣无私，乃物类之太初太始，截
然有序，为人伦之三百三千，兹盖皇矣。临下，辨上下
之等差；高而听卑，定尊卑之位次。本原已具于定则，
毫发不容于小智。父子君臣，皆《大学》之当止；爵齿昭
穆，本《中庸》之不离。有者，其初非彊，而有自然之理，当
知所自高也明也。浑然太极之纯全品斯节斯同是
一初之赋畀。大抵天理流行，散作，蒸民之则，圣人制
作，初非有意之私，一事一理不造之妙，造五品五教，
无为之至为。欲识制度品节文章之本，当歌《出王》《游
衍》《文王》之诗。孝子忠臣，天理素定，尊君严父，天威莫
欺。本然定者之谓秩，有者生民之秉彝。敬主于心，隐
若运行之不已；让形于外，显然道理之相推。孰不谓
衣裳之制，垂自黄唐；玉帛之仪，修于虞夏？夫子教人，
乡党朝聘；周公体国，禘尝郊社。岂知万殊一本，有素
定之裁制；百圣群贤，非妄为之虚假。礼焉所谓体焉
人也，实皆天也。室家男女，妙阴阳二曜之合离；堂陛
尊卑，昭南北两枢之高下。是何汉晋隋唐，不为尧舜
禹汤金张许史，无复孔颜孟思夫妇之别，谁得文王
之太。兄弟之伦，未若叔齐与伯夷。岂非天序天常，
上圣能尽，天精天粹，浅心莫窥？虽礼之所在，皆天秩
之常也。然道不虚行，必人存而举之，所以圣学流传，
断以“大人”之语；帝朝仪论，断之“自我”之辞。又当知化
成于礼，非教则不成；政举于人，何由而得？举礼义之
民，皆出于礼乐，礼乐之士，悉由于庠序。不然，则民命
不立，士习不善，而一以“三纲五典”委之天事物，何由
而得所？